
Årsregnskap 2005 for Universitetet i Tromsø

Generelt

I dette saksfremlegget legges det frem foreløpig årsregnskap for 2005 for Universitetet i Tromsø (ekstern​regnskapet). Regnskapet inneholder resultat- og balanseregnskap samt noter og kontantstrøms​oppstilling. Videre vises status for internregnskapet ved årsslutt
. Det gjenstår fortsatt noe avstemmings- og kontrollarbeid når dette saksfremlegget leveres. Det betyr at det kan bli foretatt noe justeringer i regnskapet frem til styremøte som i så fall vil bli lagt frem i møtet. 

Foreløpig årsberetning vil etter planen bli lagt frem for styret i mars, mens endelig årsregnskap og årsberetning behandles i styret i april etter at Riksrevisjonen har gjennomgått regnskap og beretning. 

Regnskapsprinsipper

I brev av 12. desember i fjor fastsatte departementet retningslinjene for årsregnskapet for 2005. Retningslinjene er i hovedsak de samme som for tidligere år. 

Universitetet i Tromsø er i likhet med de andre universitetene nettobudsjettert og har dermed unntak fra kontantprinsippet som ellers er hovedprinsippet for regnskapsføring i staten. Universitetene regnskapsfører med visse unntak etter regn​skapsprinsippet. Ved kontantprinsippet skal utgifter og inntekter regnskapsføres i den perioden utbetalingen skjer, mens etter regnskapsprinsippet skal utgifter og inntekter regnskapsføres når de påløper/opptjenes. 

Hovedbevilgningen fra Utdannings- og forskningsdepartementet (UFD) utbetales til Universitetet med 1/12 av total bevilgning per måned, og inntektsføres fortløpende
. Midler fra Norges forskningsråd (NFR) utbetales normalt forskuddsvis til enkeltprosjekter, og inntektsføres fortløpende. Når det gjelder eksternt finansiert virksomhet for øvrig inntektsføres midlene i takt med forbruket på det enkelte prosjekt. 

I henhold til departementets retningslinjer for regnskapsføring skal blant annet investeringer i bygg og utstyr ikke føres opp med verdi i balansen (aktivering) og deretter avskrives over tid. Derimot skal investeringer utgiftsføres i sin helhet på anskaffelsestidspunktet. Dette er et vesentlig unntak fra regnskapsprinsippet. 

Et annet sentralt punkt er at eventuelle ubrukte midler/mindreforbruk innenfor den bevilgningsfinansierte virksomheten
 og virksomhet finansiert av Norges forskningsråd skal regnskapsføres i balansen som avsetninger for forpliktelser til staten, og ikke som virksomhetskapital/overskudd. Dette har sin bakgrunn i at midlene er bevilget under forutsetning av at de skal brukes til universitetets primæraktiviteter. Mindreforbruk i denne sammenheng er derfor å betrakte som en tidsforskyvning av aktivitet, og ikke midler til fri disposisjon. 

I regnskapsmalen for 2005 erstattes begrepet egenkapital som til nå har vært brukt, med begrepet virksomhetskapital. Denne endringen må ses i sammenheng med at egenkapital i Universitetets regnskap ikke helt ut tilsvarer egenkapitalbegrepet etter Regnskapsloven. Virksomhetskapitalbegrepet har imidlertid tilsvarende betydning som egenkapitalbegrepet slik det har vært brukt tidligere i Universitetets regnskaper. 

I henhold til departementets retnings​linjer kan virksomhetskapital kun genereres ved overskudd på eksternt finansierte oppdragsprosjekter. Dette fordi det ikke knytter seg forpliktelser til bruk av disse midlene på samme måte som for be​vilgede midler. Midler som defineres som virksomhetskapital kan benyttes til kapi​talinnskudd i ak​sjeselskap, i motsetning til midler bevilget over statsbudsjettet. Slike midler har derfor et større anvendelsesområde enn de øvrige midlene universitetet disponerer. 

Eksternregnskapet 

Resultatregnskapet (vedlegg 1)

Universitetets samlede driftsinntekter i 2005 var ca 1,544 mrd. Note 1 viser de ulike inntektskildene. Driftskostnadene utgjorde i alt 1,497 mrd. Driftsresultatet før avregning bevilgningsfinansiert virksomhet var på om lag 47,2 mill. Med driftsresultat før avregning bevilgningsfinansiert virksomhet menes her netto ubrukte midler (mindreforbruk) innenfor den bevilgnings- og NFR- finansierte virksomheten samt overskudd innenfor den eksternt finansierte virksomheten (oppdragsprosjekter). 

Etter avregning/fradrag for ubrukte midler (mindreforbruk) innenfor den bevilgnings- og NFR- finansierte virksomheten samt korrigering for finansposter og ekstraordinære poster fremkommer årsresultatet, som utgjør 592 000. Årsresultatet tillegges virksomhetskapitalen og tilsvarer overskudd innenfor eksternt finansierte oppdragsprosjekter. Ubrukte midler (mindreforbruk) innenfor den bevilgnings- og NFR-finansierte virksomheten tillegges postene avsetninger for forpliktelser og kortsiktig gjeld i balansen. 

Av de ekstraordinære inntektene på i alt 1,210 mill. i regnskapet utgjør 470 000 pålydende verdi av aksjer i Norut MH AS som er overdratt vederlagsfritt fra Universitetssykehuset i Nord-Norge (UNN) til Universitetet, i forbindelse med omdanningen av selskapet til TTO Nord AS. Resterende beløp gjelder inntektsføring av for mye avsatt gruppelivsforsikring fra tidligere år. 

Balanseregnskapet (vedlegg 2)

Balansen viser universitetets eiendeler og fordringer på den ene siden, og gjeld, forpliktelser og virksomhetskapital på den annen side
.

Universitetets aksjer og leieboerinnskudd utgjør i alt 33,2 mill. ved utgangen av 2005. Aksjene er gruppert i to typer: Aksjer inkludert i statens kapitalregnskap og som ble kjøp før 2003. Disse har en motpost under gjeldsdelen i balansen og nettoverdien i balansen er derfor null. Den andre gruppen utgjøres av aksjer som ble kjøpt i 2003 eller senere, og finansiert ved hjelp av opptjent virksomhetskapital (overskudd på eksternt finansierte oppdragsprosjekter). Universitetet etablerte i 2004 Rya Gods og Skoger AS. I tillegg til kontantinnskuddet på 8 mill., er også tinginnskuddet (bokført verdi av eiendommen Ryøy i selskapets regnskap) på 1,3 mill. nå ført i balansen i 2005. Bokført verdi av kapitalinnskudd i Rya Gods og Skoger utgjør da 9,3 mill. Universitetet overdro eiendommen til Rya Gods og Skoger AS i forbindelse med etableringen av selskapet, men Universitetet er nå bedt av departementet om å reversere overdragelsen fordi fullmakten til å etablere aksjeselskaper ikke omfatter tingsinnskudd. I 2005 ble Nordlysplanetariet Tromsø AS avviklet, og verdien av Universitets aksjer er redusert tilsvarende. 

Det vises for øvrig til note 7 for nærmere oversikt over selskaper Universitetet eier aksjer i, samt leieboerinnskudd. 

Den bundne virksomhetskapitalen angir hvor stor del av den samlede virksomhetskapitalen som er disponert til aksjeinnskudd. Som det fremgår av balanseregnskapet utgjør den bundne virksomhetskapitalen 28,1 mill. ved utgangen av 2005, noe som innebærer en økning på 570 000 i 2005. Av dette beløpet utgjør aksjeinnskuddet i TTO Nord AS 470 000 (jf. omtalen over), mens 100 000 gjelder kapitalinnskudd i Rya Gods og Skoger AS i tråd med tidligere forutsetninger. 

Annen virksomhetskapital som utgjør 110 000 ved utgangen av 2005 angir den andel av virksomhetskapitalen som ikke er benyttet til aksjeinnskudd (fri kapital). Med bakgrunn i denne tilgjengelige kapitalen besluttet universitetsledelsen
 i januar 2006 å kjøpe aksjer for 50 000 i det nyetablerte Barentsinstituttet AS. Denne investeringen vil bli innarbeidet i regnskapet for 2006. 

Prosjektfordringer er krav universitetet har på oppdragsgivere og bidragsytere for arbeid som alle​rede er utført, men hvor vi mottar betaling etterskuddsvis. Tilsvarende er prosjektgjeld universitetets forpliktelse til å utføre arbeid som vi allerede har mottatt betaling for. 

Posten ”beholdninger” i balansen er estimert verdi på varelageret ved Universitetsmuseet, internlager ved Med.fak og NFH.

Avsetninger for forpliktelser gjelder i hovedsak avsatte midler tildelt fra Kunnskapsdepartementet, andre departementer og NFR (bevilgningsfinansiert). Av økningen på 60,4 mill. fra 2004 til 2005 utgjør økning i NFR-midler19,8 mill, mens 40,6 mill. er økning i midler tildelt direkte over statsbudsjett og ordinære salgsinntekter (jf. note 15). Mindreforbruket på 40,6 mill. er for øvrig omtalt nærmere under avsnittet om internregnskapet under.

Under andre fordringer i balansen (jf. note 11) inngår blant annet forskuddsbetaling av leie av F/F ”Jan Mayen” (6,6 mill.) og litteraturkjøp (14,8 mill.). Under annen kortsiktig gjeld i balansen (jf. note14) inngår blant annet avsetning av midler til utstyr til Teorifagbygget på 36,1 mill. og utstyr til tannlegeutdanninga på 17,9 mill. samt påløpte, men ikke betalt lønnsutgifter (3,7 mill.) og strømutgifter (4,7 mill.). 

Ved å sammenholde universitetets fordringer og bankinnskudd på den ene side (lett omsettelige verdier) og gjeld på den annen side, fremgår det at universitetet har god likviditet. 

Internregnskapet 

Statsbudsjettøkonomien (hovedbevilgningen fra Kunnskapsdepartementet samt ordinære salgsinntekter) viser for 2005 år et samlet mindreforbruk/avsetning på 40,6 mill. (jf. også note 15)

Tabel​len under viser netto regnskapsmessig mer-/mindreforbruk i 2005
, opprinnelig budsjettert mer-/mindreforbruk samt avvik mellom regnskap og opprinnelig budsjett. Opprinnelig budsjett ble fastsatt av fakultetene/enhetene i februar/mars i fjor. Senere har budsjettene blitt revidert, men det er kun opprinnelig budsjett som her vises.

I vedlegg 4 vises samlet mer-/mindreforbruk (avsetninger) per 1.1.2005 og per 31.12.2005. 

Alle beløp i 1000 kr
	Internregnskapet 2005


	

	 
	A
	B
	C = B - A

	 
	Opprinnelig budsjett
	Regnskap
	Avvik

	Universitetsdirektøren/sentraladm.
	-204
	-563
	-359

	Felles infrastruktur - bygningsdrift
	20 863
	21 619
	756

	Universitetets fellesutgifter og sentrale reserver
	-12 500
	-12 242
	258

	Senter for samiske studier
	-309
	312
	621

	Universitetsbiblioteket i Tromsø
	-5
	3 795
	3 800

	Senter for miljø og utvikling
	-110
	65
	175

	Roald Amundsens senter for arktisk forskning
	-130
	325
	455

	Senter for kvinneforskning og kvinner i forskning
	-277
	131
	408

	Det matematisk-naturvitenskapelige fakultet
	-4 636
	10 991
	15 627

	Norges fiskerihøgskole
	-125
	7 693
	7 818

	Det juridiske fakultet
	-1 116
	1 798
	2 914

	Det medisinske fakultet
	-19 188
	-1 347
	17 841

	Det samfunnsvitenskapelige fakultet
	-2 515
	694
	3 209

	Det humanistiske fakultet
	-2 541
	3 263
	5 804

	Tromsø museum
	-3 000
	-4 280
	-1 280

	Universitetets senter for videre- og etterutdanning
	-1 630
	-1 975
	-345

	SUM
	-27 423
	30 277
	57 700

	Korrigering for periodisering av inntekts- og utgiftsposter
	 
	10 283
	

	Totalt
	-27 423
	40 560
	67 983


Avvik mellom opprinnelig budsjett og regnskap viser differansen mellom forventede/planlagte inntekter og utgifter (budsjettert mer-/mindreforbruk) og faktiske inntekter og utgifter (regnskapsført mer-/mindreforbruk) i 2005. Avviket er særlig stort for Med.fak. og Mat.-nat.fak.

Det er tilnærmet samsvar mellom opprinnelig budsjett og regnskap for sentraladministrasjonen for 2005. Avsetningene på 2,8 mill. i regnskapet for 2005 (jf. vedlegg 4) må ses i sammenheng med ubrukte midler på opplæringsbudsjettet og avsetninger til administrative datasystemer. 

Felles infrastruktur (Teknisk avdeling) har et mindreforbruk i 2005 på 21,6 mill. Dette skyldes hovedsakelig salg av personalboliger på i alt 24,4 mill. Salgene er ledd i en prosess med å tilpasse universitetets personalboliger til behovene. Inntekter fra salg av boliger kan i henhold til retningslinjene fra departementet kun disponeres til reinvestering i boliger/bygg eller til bygningsmessig vedlikehold. 

For øvrig har det i 2005 vært et merforbruk innenfor den ordinære bygningsdriften, som må ses i sammenheng med at energiutgiftene var høyere enn opprinnelig budsjettert. Dette skyldes større energiforbruket enn budsjettert, spesielt i det nye Teorifagsbygget. Av de samlede avsetningene til Teknisk avdeling på 50,1 mill. (jf. vedlegg 4) er om lag 42 mill. knyttet til salg av personalboliger i perioden 2002-2005. 

Universitetets fellsutgifter og sentrale reserver har et merforbruk i 2005 på drøyt 12 mill. Dette har sammenheng med at det ved fordelingen av bevilgningen over statsbudsjettet for 2005 ble overbudsjettert med 12,5 mill.
. Resultatet er altså som opprinnelig budsjettert. Tilsvarende overbudsjettering er gjort for 2006 og merforbruket på denne posten vil da etter planen øke med ytterligere 12,5 mill. ved utgangen av inneværende år. 

Mindreforbruket ved Samisk senter skriver seg fra forsinket oppstart på flere prosjekter, samt forsinket tilsetting i stilling. 

Avviket mellom regnskap og budsjett ved UB på 3,8 mill. er i hovedsak knyttet til ubrukte midler ved prosjektet åpent publiseringsarkiv (1 mill.) og til inntektsføring på nærmere 2 mill. ved oppgjør av et samarbeidsprosjekt med UNN. 

Mat.-nat.fak. har et avvik mellom opprinnelig budsjett og regnskap på nesten 15,6 mill. Dette har flere årsaker: Det er ikke tatt tilstrekkelig hensyn til tilleggsbevilgninger gjennom året, blant annet til nye stipendiat- og postdoktorstillinger (rekrutteringsstillinger). Dette beløper seg til 6 mill. Videre er lønnsutgiftene overvurdert, og det er ikke i tilstrekkelig grad tatt høyde for ubrukte midler som må overføres til året etter. Av de samlede avsetningene til Mat.-nat.fak. på 19,9 mill. (jf. vedlegg 4) utgjør om lag 11,8 mill. avsetninger til stipendiat- og postdoktorstillinger, om lag 2 mill. er avsatt til vitenskapelig utstyr, 1,3 mill. gjelder oppbygging av studiet i arktisk naturbruk og landbruk, mens resterende midler knytter seg til forskningsdrift og annen drift. Fakultetet har foretatt en gjennomgang av økonomien og innført tiltak for å bedre økonomistyringen.

NFH har et avvik mellom budsjett og regnskap på ca 7,8 mill. i 2005. Avviket skyldes at det i utgangspunktet ikke er tatt hensyn til ekstrabevilgninger gjennom året som blant annet rekrutteringsstillinger. Videre har lønnsutgifter og utgifter til fartøydrift vært lavere enn opprinnelig budsjettert. Ved utgangen av 2005 har NFH avsetninger på i alt 13,3 mill. (jf. vedlagg 4), hvor 7,1 mill. gjelder rekrutteringsstillinger, mens 2,5 mill. er satt av til fartøydrift. Resterende beløp på 3,7 mill. gjelder driftsmidler til forskning og øvrig drift. 

For Jur.fak, skyldes avviket mellom regnskap og budsjett i hovedsak ekstratildeling til nye rekrutteringsstillinger, samt sen tilsetting i ledige stillinger. Av de samlede avsetningene til Jur.fak. på 3,5 mill. er 1,8 mill. knyttet rekrutteringsstillinger, mens resten er gjelder øvrig drift.

Med.fak. budsjetterte opprinnelig med et merforbruk på drøyt 19 mill. i 2005 med sikte på å redusere de akkumulerte avsetningene (ubruke midler) fra tidligere år. Regnskapet ved årsslutt viste imidlertid et merforbruk på kun 1,3 mill. Det vil si et avvik på 17,8 mill. mellom regnskap og budsjett. I 2005 samsvarte altså forbruket til Med.fak. omtrent med årets bevilgning/inntekt. De store avsetningene fra tidligere år videreføres, og samlet avsetning ved årsslutt er på 32 mill. Av dette beløpet utgjør avsetninger til rekrutteringsstillinger omlag 17 mill. Videre er det satt av 6,7 mill. til forskningsstrategiske tiltak, samt 8,3 mill. til vitenskapelig utstyr eksklusiv utstyr til tannlegeutdanninga. 

SV-fak. har et noe lavere forbruk enn opprinnelig budsjettert. Dette skyldes noe høyere tilleggsbevilgninger enn antatt, samt at oppsparing av annumsmidler har vært større enn forutsatt. Av de samlede avsetningene ved utgangen av 2005 på 12,5 mill. utgjør avsetninger til stipendiat- og postdoktorstillinger 7,7 mill., mens avsatte forskningsmidler, herunder annumsmidler, utgjør om lag 4 mill.

Hum.fak. har et mindreforbruk i 2005 på 3,3 mill., mens det opprinnelig var budsjettert med et merforbruk på om lag 2,5 mill. Dette gir et avvik mellom regnskap og opprinnelig budsjett på 5,8 mill. Det er særlig tilleggsbevilgninger som det ikke har vært budsjettert med samt refusjoner som er årsaken til avviket. Videre er netto dekningsbidragsinntekter noe høyere enn budsjettert.

Av de samlede avsetningene ved årsslutt på 9 mill., utgjør avsetninger til stipendiatstillinger i alt 6,5 mill., mens om lag 2 mill. er knyttet til ulike øremerkede tiltak. 

Tromsø museum (TMU) hadde et større merforbruk enn opprinnelig budsjettert, dette til tross for at TMU fikk en ekstraordinær øremerket tideling i desember på 1,4 mill. fra departementet knyttet til sikring og bevaring av samlinger. Tromsø museum har en negativ avsetning (akkumulert merforbruk) ved utgangen av 2005 på 1,5 mill. (jf. vedlegg 4). TMU er i 2006 i en vanskelig økonomisk situasjon. For å kunne holde forbruket innenfor fastsatt budsjettramme, holder nå TMU stillinger ledig og benytter tildelte utstyrsmidler til ordinær drift. Videre gjennomføres ikke planlagte tilta knyttet til sikring og bevaring av samlinger i 2006. Teknisk avdeling har imidlertid budsjettert med utgifter til sikring og bevaring av samlinger ved TMU, og disse tiltakene vil gjennomføres som planlagt. Øremerkede midler til styrking av botanisk hage og ny zoologisk ustilling benyttes som forutsatt, videre har TMU valgt å ikke inndra oppsparte annumsmidler og midler som disponeres av fagmiljøene etc (interne forpliktelser). Til tross for innsparingene budsjetterer TMU med en samlet negativ avsetning ved årsslutt på om lag 0,8 mill. Universitetsdirektøren er i dialog med TMU, og vil følge opp den økonomiske situasjonen ved Museet. Universitetstyret vil bli holdt løpende orientert om situasjonen gjennom året.

Øvrige enheter har ikke avvik mellom budsjett og regnskap av betydning.

Samlede avsetninger 

Vedlegg 4 viser de samlede avsetningene for hvert fakultet og for Universitetet som helhet ved inngangen og utgangen av 2005. Tallene fremgår også av note 15 i årsregnskapet.
Den samlede avsetningen i statsbudsjettøkonomien er ved utgangen av 2005 på 156,5 mill., og stemmer dermed godt overens med universitetsdirektørens prognose på 160 mill. i regnskapsrapporten til styret i oktober (sak S56-05). 

Avsetningene er økt med 40,6 mill. i 2005. Av dette beløpet utgjør inntekter ved salg av personalboliger 24,4 mill. I perioden 2002-2005 har boligsalg gitt inntekter på i alt 42 mill. Disse midlene er ikke brukt, men satt av med sikte på fremtidig vedlikehold av bygg, spesielt gjelder dette den planlagte renoveringen av Realfagsbygget som er foreløpig kostnadsberegnet til 50 mill. I årsregnskapet for 2004 var 36,479 mill. øremerket investering og vedlikehold av bygg. Det foreslås at årets inntekter fra boligsalg på 24,4 mill. tillegges dette beløpet, slik at samlet avsetning til dette formålet ved utgangen av 2005 utgjør 60,8 mill. 

Videre må økningen på 40,6 mill. i avsetninger i løpet av 2005 ses i sammenheng med økning i avsetninger til rekrutteringsstillinger. De store avsetningene knyttet til disse stillingene skyldes treghet i tilsettingsprosesser ved fakultetene, permisjoner, rekrutteringsproblemer innenfor enkelte fagområder, samt rutinene for fordeling av slike stillinger sentralt. Tidspunktet for stillingsfordelingen er nå fremskyndet ca et halvt år i forhold til tidligere (november/desember i stedet for april året etter). Dermed vil det også over tid bli bedre samsvar mellom tidspunkt for finansieringsperiodens start og tilsettingstidspunkt. Avsetningene til rekrutteringsstillinger vil da reduseres etter hvert som antall stillinger med forsinket tilsetting reduseres. Det vises for øvrig til at overbudsjetteringen som har vært gjort i forbindelse med fordelingen av bevilgningen over statsbudsjettet i 2005 og 2006, har til hensikt å motvirke økning i Universitets samlede avsetninger, spesielt med sikte på avsetninger knyttet til rekrutteringsstillinger.

I 2005 er det brukt 21,6 mill av utstyrsbevilgningen til Teorifag​bygget og det står igjen 36,1 mill. ved årsskiftet. Totalt er det bevilget om lag 120 mill. til dette formålet. Det er videre satt av 17,9 mill. til utstyr til Tannlegeutdanninga i løpet av 2004 og 2005. Midlene har til nå ikke vært brukt. 

Forslag til vedtak:

Styret anbefaler at fremlagte resultat- og balanseregnskap fastsettes som foreløpig årsregnskap for 2005.

Tromsø, 08.02.2005

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør


Saksbehandlere:
Regnskapssjef Bodil Paulsen


Rådgiver Vidar Nyheim


Ass.personal- og økonomidirektør Atle Engebretsen

Vedlegg:

1. Resultatregnskap

2. Balanseregnskap

3. Kontantstrømsoppstilling og noter

4. Internregnskap – avsatte midler statsbudsjettøkonomien

� Med internregnskapet menes i denne sammenheng statsbudsjettøkonomien. Det vil at oppdrags- og bidragsprosjekter holdes utenom. Eksternregnskapet er universitetets offisielle regnskap utad, og settes opp etter de retningslinjer som er fastsatt av departementet.


� Fra og med 2006 utbetales bevilgningen kvartalsvis.


� Med bevilgningsfinansiert virksomhet menes ordinær virksomhet finansiert over Kunnskapsdepartementets kapittel i statsbudsjettet, bevilgning fra andre departementer, salgsinntekter og andre inntekter som ikke inngår i oppdrags- og bidragsprosjekter (eksternt finansiert virksomhet).


� Som nevnt foran inngår ikke verdien av bygninger, inventar og utstyr i universitets balanseregnskap da hele investeringsutgiften kostnadsføres ved anskaffelse.


� I fullmaktssak F 04-06. På grunn av svarfristen 15. januar for tegning av aksjer ble denne saken behandlet på fullmakt (hastefullmakt), og ikke lagt frem for styret.


� Kun inntekter og utgifter i 2005 er med i tabellen. Vedlegg 4 viser i tillegg tidligere års avsetninger.


� Positive beløp i tabellen angir mindreforbruk.


� Overbudsjettering innebærer at Universitetet fordeler et større beløp til fakultetene/enhetene enn det som mottas fra departementet.

